
Hovudmoment frå innspela (nummerert etter intervjuspørsmåla)
1) Idrettslaga har i dag lite samarbeid med skulane om aktivitetar i eller utanfor skuletida. Skulane deltek likevel av og til som publikum eller med dugnadsarbeid ved idrettsarrangement på Beitostølen.
Det er derimot utbreidd sambruk av lokale, anlegg og funksjonar mellom skule og idrett der desse er samlokaliserte:
· I Rogne ligg skulen og idrettslaget sine anlegg tett, og skulen dreg nytte av idrettslaget sine anlegg – og omvendt. Gymsalen ved skulen er viktig for aktiviteten i RIL, saman med skileiken, ballbingen, handballbana og Rogne stadion.
· ØSIL nyttar gymsalen på ØSUS til handball og karate. RIL har hatt tilbod om offentleg bading her.
· Skulen på Lidar vert nytta i liten grad til idrettslagaktivitet. Dette er delvis grunna tilgang til hall og fasilitetar på Beitostølen, samt manglande gang- og sykkelveg i nærleiken av skulen.
2) Idrettslaga saknar høve til å dele informasjon om aktivitetar gjennom skulen (den «gode gamle ranselposten»). Foreningsportalen er kommunen sitt nye verktøy for informasjonsdeling, og dette er noko ein må jobbe vidare med å ta i bruk. Informasjon om foreningsportalen vert delt av skulane til alle heimar via Visma to gonger i året.
3) Skulestrukturen har stor betydning for aktiviteten i idrettslaga. Dette handlar i hovudsak om avstandar og reiseveg, og korleis dette påverkar familiane sine høve til å delta. Nærleik til aktivitetane er viktig for å få kvardagslogistikken til å gå opp.
Rundt Rogne skule er det over tid bygd eit «trygt og godt lite samfunn» med tett samspel mellom skulen, Solhaug samfunnshus, Melleheim Ungdomslag og Rogne idrettslag. Det vert uttrykt usikkerheit kring kor stor rolle plasseringa av skulen i Rogne spelar for fritidsaktiviteten – og om skulen er avgjerande for miljøet rundt Solhaug og Rogne stadion. Avstanden mellom heimane og idrettsanlegga kan vere viktigare enn avstanden mellom skule og anlegg.
Skulane er viktige for å skape aktive nærmiljø. Dersom skulane vert flytta, må ein sikre at desse nærmiljøa og møteplassane vert oppretthaldne der folk bur.
4) Dersom skulestrukturen vert endra, er idrettslaga bekymra for at dette kan føre til fråfall i aktivitetane. Tilhøyrsle til anlegg og miljø er viktig for deltaking og engasjement, noko som kan bli svekt i større einingar. Samstundes vert det peika på at ein eventuell felles skule framleis vil vere relativt liten (om lag 300 elevar).
5) Ved endring i skulestrukturen er det viktig å arbeide aktivt for å bevare lokalt engasjement og tilhøyrsle til bygdene. Ein må leggje til rette for bruk av og tilgang til naturen og nærturområda i heile kommunen. Samstundes som bygdene vert tekne vare på, må ein styrkje den overordna tilhøyrsla til kommunen – som øystreslidringar.
6) Kollektivtransport er ei utfordring i kommunen når det gjeld deltaking i fritidsaktivitetar. Ved endra skulestruktur bør «mjølkerutene» optimaliserast, og ein må arbeide for å sikre minst mogleg reisetid for barna.
Gang- og sykkelveg gjennom heile kommunen må vere eit prioritert satsingsområde i åra framover.
7) Det er behov for å heve kvaliteten på uteområda ved skulane – også slik situasjonen er i dag. Ved etablering av ein eventuell ny skule må ein ikkje spare på tilhøva for variert fysisk uteaktivitet. Uteområda må halde høg kvalitet.
8) Satsing på foreldrenettverk i barnehage og skule er viktig også for engasjement og deltaking på fritida og i idretten. Klassar med godt fungerande og inkluderande foreldremiljø skapar også meir inkluderande idrettsaktivitet. Det er viktig å byggje fellesskap – både lokalt og på kommunenivå. For framtida er det avgjerande at barna ser at foreldra vert inkluderte, engasjerer seg og tek ei rolle i fellesskapet.
9) Det er eit ynskje om ein større idrettshall med varierte og gode tilhøve for aktivitet – aktivitetar som kan knyte kommunen saman på tvers av nord og sør. Slike tilbod kan leggjast til SFO-tid eller i forlenging av skule- og SFO-dagen.
Ein samla skule kan styrkje fagmiljøet i skulen (lærarane). Samstundes vil ein slik skule framleis vere relativt liten (om lag 300 elevar). Endra skulestruktur kan dermed også bidra til meir samarbeid og aktivitet gjennom større miljø – i og utanfor skuletida.
10) Ved endra skulestruktur er idrettslaga uroa for auka avstandar og reiseveg for barna, tap av tilhøyrsle i bygder som mistar skulen sin, og at uteområda ikkje får dei kvalitetane det er behov for.
11) Det er viktig å ta omsyn til avstandar og familiane sin logistikk i dei vidare vurderingane. Ein må ha ein heilskapleg strategi for å bevare bygdene, sikre bruk av nærturområda, optimalisere tilbod, halde god kvalitet og styrkje engasjementet for lokalmiljø, barn og unge og aktivitetar.
12) Ein felles skule kan også styrkje det store fellesskapet i kommunen, sjølv om bygdegrensene truleg vil bestå.
Prinsippet om «like moglegheiter for alle» må vurderast grundig. Full likskap er vanskeleg å oppnå, uavhengig av kvar ein bur i kommunen.

